Teatteri ILMI Ö:n sisäänkäynti Iso Roobertinkadulta. 
**Teatteri ILMI Ö.** on kiertävä ammattiteatteri, joka sijaitsee Punavuoressa Helsingissä Iso Roobertinkadulla. Teatteri toimii myös eri puolella Helsinkiä sekä ympäri Suomea kiertävänä teatterina. Sen toiminnan osa-alueita on esitystoiminta, yleisötyön ja soveltavan teatterin hankkeet, tapahtumat ja työpajat sekä taiteen perusopetusta antava lasten- ja nuorten Teatterikoulu ILMI Ö. Vuonna 2002 perustettu Teatteri ILMI Ö. on osallistavan esitystaiteen ja osallistavien työtapojen pioneeri Suomessa.

Historia
--------

Alkusysäyksen teatterin perustamiselle antoi Metropolia Ammattikorkeakoulun (ent. *Stadia*) Virtaa-niminen lastenteatterin tutkimus- ja kehittämishanke. Aiheesta kiinnostuneet opiskelijat kokoontuivat yhteen ja pitivät Teatteri ILMI Ö:n perustamiskokouksen Helsinki-päivänä 12. kesäkuuta 2002.

Teatteri nyt
------------

Teatterilla on vuosien 2020–2024 ohjelmiston pääaiheena luonto, ympäristö ja ilmastonmuutos. Vuosittain ohjelmistoon tuotetaan vähintään yksi pääaiheinen esitys tai hankekokonaisuus. Teatterin keskeisimmät arvot ovat yhteisöllisyys, osallisuus, dialogisuus, taiteellinen rohkeus ja ekologisuus. Taide on teatterin toiminnassa moniaistinen, esteettinen kokemus sekä yhteiskunnallisen osallistumisen väline ja mahdollisuus vuoropuheluun erilaisten ihmisten välillä, mikä lisää taiteen saavutettavuutta ja osallistavuutta.

Teatteri ILMI Ö:n erityispiirteitä ovat uusia esitysmuotoja etsivä lasten- ja nuortenteatteri, kotimaiset kantaesitykset, devising-menetelmät, interaktiiviset ja tutkivat työtavat, ajan ilmiöihin reagoiminen, asiakkaiden aiheista esityksen valmistaminen ja yleisöjen luo meneminen.

Vuonna 2020 Helsingin kaupunki valitsi Teatteri ILMI Ö:n yhdeksi kuudesta kummiteatterista Kulttuurin Kummilapset-ohjelmaan. Ohjelmassa kummiteatterit tarjoavat jokaiselle vuonna 2021 syntyvälle lapselle kaksi esitystä vuosittain seitsemän vuoden ajan. Teatteri ILMI Ö:n ensimmäisen vuoden teos on nimeltänsä Metsämosaiikki. Muut viisi kummiteatteria on Suomen Kansallisteatteri, Helsingin Kaupunginteatteri, Svenska Teatern, Nukketeatteri Sampo ja Q-teatteri.

Teatterin ensi-iltoja
---------------------

* *Ihme Ilmat* (17.8.2020)
* *Villakoira kuusen alla* (30.11.2019)
* *Jätejuttu!* (11.7.2017)
* *Kesä on kreisii* (15.6.2016)
* *Ensikosketus – tutkijat ja tonttu lähes luonnossa* (29.1.2016)
* *Riimipuu on rakennettu* (9.12.2015)
* *Halkeama* (3.12.2015)
* *Mansikki ja muotovaliot – Koko perheen teatterikierros* (9.6.2012)
* *Lapsiherttuan klassikot* (3.5.2012)
* *Antero S:n kummitusballadi* (28.10.2011)
* *Kevyt kivi – kuunnelma migreenistä* (12.9.2011)

Lähde:

Teatterikoulu ILMI Ö.
---------------------

Vuonna 2006 Teatteri ILMI Ö. perusti Teatterikoulu ILMI Ö:n ja se sai luvan antaa teatteritaiteen perusopetuksen laajaa oppimäärää kun Helsingin kaupungin kulttuuri- ja kirjastolautakunta hyväksyi sen yleisen oppimäärän opetussuunnitelman. Oppilaaksi otetaan ilmoittautumisjärjestyksessä kahdeksanvuotiaasta lähtien ja harrastusta on mahdollista jatkaa aikuisuuteen saakka.

Henkilökunta
------------

Teatteri ILMI Ö:n hallinnollinen henkilökunta muodostuu taiteellisesta johtajaparista ja tuottajasta. Kaikki teatterin jäsenet muodostavat yhdessä taiteellisen toimikunnan.

Lähteet
-------

* Etusivu *Teatteri ILMI Ö*. Viitattu 15.6.2021.
* *Toimintakertomus 2019*, s. 2, 7. Teatteri ILMI Ö, 2020. Teoksen verkkoversio (viitattu 16.6.2021).

### Viitteet

1. 1 2  Louhija, Marja: *Paluu TIO-tulevaisuuteen – Soveltavan teatterin synnyt*, s. 49. Metropolia Ammattikorkeakoulu, 2015. ISBN 978-952-328-002-1. Teoksen verkkoversio (viitattu 16.6.2021).
2. ↑  Toimintakertomus 2019, s. 2.
3. ↑  Jämsén, Elina & Tolonen, Laura: Helsinki iskee ilmaisella kulttuurilla lasten eriarvoistumista vastaan – tänä vuonna syntyneet saavat kulttuurikummiksi kaupunginorkesterin *Yle Uutiset*.  7.2.2020. Viitattu 16.6.2021.
4. ↑  Vuodesta 2020 alkaen jokaisella Helsingissä syntyvällä lapsella on kulttuurikummi *Helsingin kaupunki*.  9.10.2019. Viitattu 16.6.2021.
5. ↑  Teatteri ILMI Ö. *Teatterin tiedotuskeskus TINFO*. Viitattu 16.6.2021.
6. ↑  Mitä teatteritaiteen perusopetus on? *Teatteri ILMI Ö*. Viitattu 16.6.2021.
7. ↑  Teatterikoulu *Teatteri ILMI Ö*. Viitattu 16.6.2021.
8. ↑  Toimintakertomus 2019, s. 7.
9. ↑  Henkilökunta *Teatteri ILMI Ö*. Viitattu 16.6.2021.